Floribert Bwana Chui

Blahoslavený Floribert Bwana Chui bin Kositi (* 13. jún 1981, Goma, Kongo8. júl 2007, Goma) bol konžský colník, štátny úradník a oddaný člen komunity Sant'Egidio. Bol zavraždený za to, že odmietol vpustiť do krajiny pokazené potraviny a neprijímal úplatky. Je opisovaný ako mučeník „čestnosti a morálnej integrity“. V nedeľu 15. júna 2025 ho pápež Lev XIV. blahorečil prostredníctvom kardinála Semerara pre Katolícku cirkev.

 Životopis 
Floribert Bwana Chui pochádzal z bohatého prostredia a študoval právo a ekonómiu. Svoju profesionálnu kariéru začal v hlavnom meste Kinshase ako komisár pre sťažnosti v rámci Konžského kontrolného úradu (KKÚ), organizácie národného colného a tovarového kontrolného orgánu. V nej bol zodpovedný za posudzovanie pravosti výrobkov prekračujúcich východnú hranicu Konžskej demokratickej republiky. Následne bol preložený do Gomy ako vedúci kancelárie KKÚ. Floribert bol od mladosti praktizujúcim katolíkom a neskôr katechétom. Počas svojho študentského života sa pripojil ku komunite Sant'Egidio, kde sa stal oddaným členom, najmä v pomoci deťom z ulice.

Floribert sa vo svojej práci colníka stretol s morálnym problémom povolenia dovozu potravín do Konga-Kinshasy zo susednej Rwandy, ktorá nezískala príslušné povolenia na ich predaj a spotrebu. Odmietol niekoľko ponúk na „špinavé peniaze“, ktoré boli spojené s nezákonnými transakciami. Floribert považoval za nemorálne nechať obyvateľstvu priviezť tony pokazených a toxických potravín výmenou za pár tisíc dolárov. Z toho dôvodu zničil dodávky ryže po expirácii a odmietal úplatky. 

Napriek vyhrážkam a zastrašovaniu sa Chui rozhodol zomrieť, keď odmietol pustiť ďalej potraviny, ktoré by mohli otráviť veľké množstvo ľudí. Ako 26-ročný bol v noci zo 7. na 8. júla 2007 unesený, mučený väzniteľmi a zavraždený. Vtedajší gomský biskup Faustin Ngabu sa vyjadril, že „zomrel kvôli svojej čestnosti. Bol to niekto, kto si vedel udržať slobodu v mimoriadne ťažkej situácii. To, čo zažil, bolo silným prejavom jeho kresťanskej viery.“

Vo februári 2023 pápež František počas svojej návštevy Konžskej demokratickej republiky podrobne hovoril o Floribertovi Chuim vo svojom príhovore ku konžskej mládeži a katechétom, pričom ho dával za príklad ako mučeníka morálnej integrity. Pápež veriacim zdôrazňoval jeho odolnosť a horlivosť a usúdil, že „sa nenechal poraziť Zlom“, ale že „porazil Zlo Dobrom“.

 Uctievanie 
Kanonické vyšetrovanie života, cností a mučeníctva Floriberta Bwana Chuiho sa začalo v roku 2016 v diecéze Goma. Po pozitívnych záveroch rôznych komisií pápež František 25. novembra 2024 uznal jeho mučeníctvo a podpísal dekrét o jeho blahorečení. Správa o jeho blahorečení sa vníma ako „vlna nádeje“ v jeho rodnej dedine, kde stále prebiehajú represie voči kresťanom.

Za blahoslaveného bol Floribert Bwana Chui slávnostne vyhlásený 15. júna 2025 v rímskej Bazilike svätého Pavla za hradbami počas omše, ktorej v mene pápeža Leva XIV. predsedal Marcello kardinál Semeraro, prefekt Dikastéria pre kauzy svätých. Slávnostnej udalosti sa zúčastnila aj komunita sv. Egídia z Európy a Afriky. V zaslanom príhovore pontifex uviedol, že Chui bol „muž pokoja. V regióne, akým je Kivu – tak veľmi trpiacom a roztrhanom násilím – viedol svoj zápas za mier miernosťou, slúžil chudobným, pestoval priateľstvo a stretávanie v rozdelenej spoločnosti.“

Deň jeho liturgickej spomienky je 8. júl. Práve v tento deň v roku 2025 boli počas svätej omše jeho exhumované telesné ostatky z cintorína Kanyamuhanga umiestnené v Katedrále svätého Jozefa v Gome.

 Referencie 

 Pozri aj 
 Rímske martyrológium
 Zoznam svätcov Katolíckej cirkvi

 Zdroj 

Kategória:Katolícki blahoslavení
Kategória:Osobnosti Konžskej demokratickej republiky
Kategória:Katolícki svätci majúci sviatok 8. júla
Kategória:Kresťanskí mučeníci v 21. storočí